Kazinczy Ferenc

Bácsmegyeynek öszve-szedett levelei

Költött történet

Fapadoskonyv.hu Kft.

1789

Fapadoskonyv.hu Kft.

honlap: www.fapadoskonyv.hu

e-mail: info@fapadoskonyv.hu

Borító: Rimanóczy Andrea

ISBN 978-963-299-236-5

A Bárótzy tisztelőinek

Bóldog gyönyörködéssel írom e soraimat; mert azt hirdetik, hogy engem Bárótzy esmért; – szeretetére méltóztatott; – Barátom vót!

Akik Bárótzyt úgy tisztelik mint én tisztelem, érzeni fogják mértékét gyönyörködésemnek; – érzeni fogják mint kevélykedem!

Tizenhárom esztendeje már, hogy Mármontel magyarul szóll; – s van-é azólta is valaki, aki úgy szóljon mint ő?

Még gyermek vóltam, – még nem metélte szakállamat a kés, midőn a hervadó Luciliának, s az édesen enyelgő Korálinak könnyeket hullattam. Nem magának Luciliának, nem magának a kis Korálinak hullottak azok, s talám nem hullottak sikertelenül. – Ímé a példa, Bárótzy most már Barátom; s nem állítja megbántásnak, hogy őtet, egynél több tekintetben is, Barátomnak nevezem.

Meglehet, hogy én Mármontelnek elhevítése nélkül nem nyúltam vólna tollhoz. Hogy írtam és írok tehát – ha mit ér írásom –, hogy nevemet nem látott Hazafiak is esmérik, – Bárótzy míve.

Bóldog, aki Bárótzyval – a selypítő – franciává vált Bárótzyval – futni mer! – Nékem nyomdokait csókolni, Őtet távolról követni, – közhelyen Barátomnak nevezni, – ez értt tárgy! – nyert dicsőség!